Mikk Sarv
Mikk Sarv (10. august 1951 – 6. aprill 2018) oli eesti rahvaluuleteadlane, regilaulik, bioloog, maaelu aktivist, helilooja, raadio- ja telesaatejuht, näitleja ja koolitaja. Sarv oli regilaulutraditsiooni propageerija ja regilauluansambli "Hellero" asutajaid. Mikk Sarv on kirjutanud filmimuusikat Rein Marani loodusfilmidele "Üheksavägised", "Otsi looduses liitlast", "Laanetaguse suvi", "Euroopa naarits", "Varjuelu", "Sookured", "Nõialoom", "Ilus on maa", ja "Tavaline rästik". Veel on ta heliloojaks filmidel: Elo Tusti "Kuulugu", Vello Pohla "Veskikivi" ja "Kiviaid", Mark Soosaare "Ühepuulootsik", Illis Vetsi "Uurimusfilm doktor Enn Vetemaa märkmeraamatute põhjal "Eesti näkid"", Enn Säde "Isand ja ori". Ta on teinud raadio- ja telesaateid põlisrahvastest, loodusest ning rahvamuusikast.[viide?] Esimesena võttis Sarv kasutusele eestikeelsed mõisted õuesõpe (inglise outdoor learning vastena) ja elurikkus (biodiversity vastena) 2005. aastal, mõnus minek ("sustainable development" vastena, tavavaste on jätkusuutlik areng) 2005. aastal, õhinapõhine 2010. aastal ja sõna räst diagonaalristi ehk andrease risti ehk saltiiri kohta 2013. aastal.[viide?] Sarv oli Eesti Koolimetsade Ühenduse juhatuse esimees.[viide?]